**PASKAIDROJUMA RAKSTS**

**Ventspils valstspilsētas pašvaldības domes 2025. gada \_\_\_. \_\_\_\_\_ saistošajiem noteikumiem Nr. \_\_\_ “Grozījums Ventspils valstspilsētas pašvaldības domes 2023. gada 13. aprīļa saistošajos noteikumos Nr. 2 “Par Ventspils valstspilsētas pašvaldības sociālajiem pabalstiem un to piešķiršanas kārtību””**

| **Paskaidrojuma raksta sadaļa** | **Norādāmā informācija** |
| --- | --- |
| 1.  Mērķis un nepieciešamības pamatojums | Sociālo pakalpojumu un sociālās palīdzības likuma 9. panta pirmajā daļā paredzēts, ka pašvaldība, kuras teritorijā ir personas deklarētā dzīvesvieta, nodrošina sociālo darbu, plāno resursus un veido tādu vidi, lai personai būtu iespēja saņemt tās vajadzībām atbilstošus sociālos pakalpojumus un sociālo palīdzību. Tāpat arī atbilstoši Pašvaldību likuma 4. panta pirmās daļas 9. punktam viena no pašvaldības autonomajām funkcijām ir nodrošināt iedzīvotājiem atbalstu sociālo problēmu risināšanā.  Izvērtējot pamatvajadzību nodrošināšanai nepieciešamo preču sadārdzinājumu, šie saistošie noteikumi ir izstrādāti ar mērķi aktualizēt Ventspils valstspilsētas pašvaldības (turpmāk – Pašvaldība), pabalsta atsevišķu situāciju risināšanai apmēru nestrādājošām politiski represētām personām, to palielinot no 50 *euro* uz 100 *euro.*  Pabalsta atsevišķu situāciju risināšanai nestrādājošām politiski represētām personām palielinājums par 50 *euro* sniegs lielāku materiālo atbalstu pabalsta saņēmējiem, tādā veidā materiāli atbalstot Pašvaldībā dzīvojošas nestrādājošas politiski represētās personas. |
| 2. Fiskālā ietekme uz pašvaldības budžetu | Saistošo noteikumu īstenošanai finansējums ik gadu tiks paredzēts Pašvaldības budžetā.  Papildu līdzekļi, kas nepieciešami pabalsta palielinājumam ir 10 800 *euro*, bet kopā 2025. gadā nepieciešami 21 600 *euro*. |
| 3. Sociālā ietekme, ietekme uz  vidi, iedzīvotāju veselību,  uzņēmējdarbības vidi  pašvaldības teritorijā, kā arī  plānotā regulējuma ietekme uz  konkurenci | Sociālā ietekme – saistošie noteikumi paredz, ka Pašvaldībā dzīvojošām nestrādājošam politiski represētām personām tiks sniegts lielāks finansiāls atbalsts pabalsta atsevišķu situāciju risināšanai veidā, kas uzlabos Pašvaldības nestrādājošo politiski represēto personu sociālo situāciju un dzīves kvalitāti.  Ietekme uz vidi – nav attiecināms.  Ietekme uz iedzīvotāju veselību – nav attiecināma.  Ietekme uz uzņēmējdarbības vidi Pašvaldības teritorijā – nav attiecināms.  Ietekme uz konkurenci – saistošajos noteikumos paredzētie pasākumi neierobežo konkurenci. |
| 4. Ietekme uz  administratīvajām procedūrām  un to izmaksām | Saistošie noteikumi neietekmē līdzšinējās administratīvās procedūras. Tāpat kā līdz šim, personas, kas atbildīs Pašvaldības domes 2023. gada 13. aprīļa saistošajos noteikumos Nr. 2 “Par Ventspils valstspilsētas pašvaldības sociālajiem pabalstiem un to piešķiršanas kārtību” noteiktajiem kritērijiem, varēs vērsties Pašvaldības iestādē “Ventspils Sociālais dienests” un saņemt pabalstu. |
| 5. Ietekme uz pašvaldības funkcijām un cilvēkresursiem | Jauna ietekme uz Pašvaldības funkcijām netiek paredzēta.  Saistošie noteikumi neparedz jaunu darba vietu radīšanu |
| 6. Informācija par izpildes nodrošināšanu | Pašvaldības domes 2023. gada 13. aprīļa saistošajos noteikumos Nr. 2 “Par Ventspils valstspilsētas pašvaldības sociālajiem pabalstiem un to piešķiršanas kārtību” noteiktos pabalstus administrē Pašvaldības iestāde “Ventspils Sociālais dienests”. |
| 7. Prasību un izmaksu  samērīgums pret ieguvumiem,  ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajai daļai, lai informētu sabiedrību par saistošo noteikumu projektu un dotu iespēju izteikt viedokli, saistošo noteikumu projekts no 2025. gada 18. jūnija līdz 2025. gada 2. jūlijam tiks publicēts Pašvaldības tīmekļa vietnē www.ventspils.lv sadaļas "Iedzīvotāju līdzdalība" apakšsadaļā "Viedokļa izteikšana par saistošo noteikumu projektiem".  Saistošo noteikumu projekts izskatīts:  2024. gada 13.decembra Pašvaldības Ekonomikas un budžeta komisijā,  2024. gada ­­17. decembra Pašvaldības Sociālo lietu komitejā. |

Domes priekšsēdētājs J. Vītoliņš